Boeties kritiek ná hulle byna verdrink  Twee boeties het Dinsdag byna verdrink toe hulle in ’n swembad by ’n huis in Randburg beland het. (Foto: Emer-G-Med) Twee boeties van onderskeidelik 18 maande en drie jaar oud het Dinsdag byna in ŉ swembad by ŉ huis in Randburg verdrink. Die kleuters is per helikopter na ŉ spesialishospitaal geneem en veg tans om hul lewe. Kyle van Reenen, woordvoerder van Emer-G-Med, sê die kleuters was by paramedici se aankoms op die toneel albei in ŉ kritieke toestand. Dié ambulansdiens is omstreeks 15:20 na die betrokke huis ontbied. Dit is egter nie bekend hoe lank hulle in die water was en wie ten tyde van die voorval tuis was nie. Twee boeties het Dinsdag byna verdrink toe hulle in ’n swembad by ’n huis in Randburg beland het. (Foto: Emer-G-Med) Die kinders is van gevorderde lewensondersteuning voorsien om hulle te stabiliseer voordat die besluit geneem is om Netcare 911-noodhelikopterspanne te aktiveer. ŉ Landingsone is naby die huis voorberei en twee helikopters het kort daarna geland. “Die seuns is na ŉ spesialisfasiliteit vervoer om die sorg te ontvang wat hulle benodig. Hul toestand is steeds kritiek,” het Van Reenen gesê.